CELEX: 62018TN0481
Language: sk
Date: 2018-08-01 00:00:00
Title: Vec T-481/18: Žaloba podaná 1. augusta 2018 – Electroquímica Onubense/ECHA

1.10.2018   
            
            
               SK
            
            
               Úradný vestník Európskej únie
            
            
               C 352/42
            
         
      Žaloba podaná 1. augusta 2018 – Electroquímica Onubense/ECHA
      (Vec T-481/18)
      (2018/C 352/50)
      Jazyk konania: španielčina
      
         Účastníci konania
      
      
         Žalobkyňa: Electroquímica Onubense, S.L. (Palos de la Frontera, Španielsko) (v zastúpení: D. Gonzaléz Blanco, advokát)
      
         Žalovaná: Európska chemická agentúra (ECHA)
      
         Návrh
      
      Žalobkyňa sa domáha, aby Všeobecný súd vydal nový rozsudok, ktorým by určil, že spoločnosť Electroquímica Onubense (EQO) spĺňa podmienky klasifikácie ako malý a stredný podnik (MSP) v súvislosti s uplatnením poplatkov, ktoré sa musia zaplatiť pri zápise výrobkov u ECHA
      
         Dôvody a hlavné tvrdenia
      
      Na podporu svojej žaloby žalobkyňa uvádza päť žalobných dôvodov.
      
                  1.
               
               
                  Prvý žalobný dôvod je založený na tom, že poznámka klasifikácie MSP pripojená k napadnutému rozhodnutiu odkazuje na jej vzťah so spoločnosťou ERCROS počas rokov 2013 a 2014 a že jej autor opomenul mimoriadne dôležitú informáciu, a to, že táto spoločnosť bola založená vo februári 2015 so základným imaním vo výške 3 000 eur, čo je najnižšie povolené základné imanie podľa španielskeho obchodného práva. V tejto súvislosti sa tvrdí, že pre vyhlásenie novej spoločnosti za „malý podnik“ je rozhodujúce základné imanie tejto poslednej uvedenej spoločnosti, keďže spoločnosť EQO skutočne spĺňala kritériá vyžadované platnou právnou úpravou, pričom podiel spoločnosti ERCROS v tejto poslednej uvedenej spoločnosti v každom prípade nemohol znamenať, že sa zmení na „veľký podnik“.
               
            
                  2.
               
               
                  Druhý žalobný dôvod je založený na tvrdení, že spoločnosť ERCROS bola jediným akcionárom spoločnosti EQO v období od jej založenia (18. február 2015) do prevodu obchodného podielu na spoločnosť SALINAS DEL ODIEL (2. jún 2015) čisto príležitostne alebo účelovo, aby sa uľahčil prevod vlastníctva spoločnosti EQO na jej konečného príjemcu, spoločnosť SALINAS DEL ODIEL.
               
            
                  3.
               
               
                  Tretí žalobný dôvod je založený na tvrdení, že na konci účtovného obdobia roku 2015 už nebola spoločnosť EQO vo vlastníctve spoločnosti ERCROS (považovanej za „veľký podnik“), ani priamo ani nepriamo, ale bola vo vlastníctve spoločnosti SALINAS DEL ODIEL (považovanej za „stredný podnik“).
               
            
                  4.
               
               
                  Štvrtý žalobný dôvod je založený na tvrdení, že rozhodujúcou okolnosťou pri určení veľkosti spoločnosti EQO v súvislosti s uplatňovaním dotknutej právnej úpravy môže byť iba jej vzťah s podnikom, ktorý bol jej materskou spoločnosťou na konci účtovného obdobia roku 2015 – ako to vyplýva z ročnej účtovnej závierky k tomuto roku – a nie vzťah, ktorú mal s podnikom, ktorý bol jej materskou spoločnosťou iba príležitostne a účelovo počas referenčného účtovného obdobia.
               
            
                  5.
               
               
                  Piaty žalobný dôvod je založený na tvrdení, že sa mal uplatniť poplatok pre stredný podnik, a nie poplatok pre veľký podnik, keďže vzťahom, ktorého existencia sa v tejto súvislosti musí preukázať, je vzťah existujúci medzi spoločnosťami EQO a SALINAS DEL ODIEL, a nie medzi spoločnosťami EQO a ERCROS.